芳儀怨
作者：晁補之
朝代：宋

paragraphs: 金陵宮殿春霏微，江南花發鷓鴣飛。
風流國主家千口，十五吹簫粉黛稀。
滿堂侍酒皆詞客，拭汗爭看平叔白。
後庭一曲時事新，揮淚臨江悲去國。
令公獻籍朝未央，敕書築第優降王。
魏俘曾不輸織室，供奉一官奔武彊。
秦淮潮水鍾山樹，塞北江南易懷土。
雙燕清秋夢柏梁，吹落天涯猶並羽。
相隨未是斷腸悲，黄河應有却還時。
寧知翻手明朝事，咫尺人生不可期。
蒼黄三鼓滹沱岸，良人白馬今誰見。
國亡家破一身存，薄命如雲信流轉。
芳儀加我名字新，教歌遣舞不由人。
採珠拾翠衣裳好，深紅退盡驚胡塵。
陰山射虎邊風急，嘈雜琵琶酒闌泣。
無言遍數天河星，只有南箕近鄉邑。
當時千指渡江來，同苦不知身獨哀。
中原骨肉又零落，寄詩黄鵠何當回。
生男自有四方志，女子那知出門事。
君不見李君椎髻泣窮年，丈夫飄泊猶堪憐。